google/wiki40b huggingface dataset:
Servas

Servas Open Doors er en internasjonalt, ikke-statlig organisasjon fredsorganisasjon som er til stede i over 125 land og blir drevet av frivillige.
Organisasjonen ble stiftet av Bob Luitweiler og hans venner som en fredsbevegelse i 1949. Den drives uten økonomisk vinning verden over og består av et kulturelt nettverk med det mål å føre mennesker sammen for å bygge gjensidig forståelse, toleranse, respekt, gjestfrihet og verdensfred. Som andre fredsorganisasjoner fremmer den verdensfred ved å oppmuntre til at enkeltpersoner blir kjent med hverandre.
Servas betyr «å tjene» i betydning «tjene freden», på språket esperanto. Organisasjonen var opprinnelig kalt for «Peacebuilders», fredsbyggere. Open Doors er engelsk og betyr «Åpne dører».
Organisasjonen fungerer gjennom et nettverk av verter verden over som er gjestfrie og villige til åpne sine dører for reisende fra andre deler av verden, og via fordomsfrie reisende som ønsker å lære om det landet de besøker fra innsiden. Besøkende og verter er vanligvis intervjuet når søker organisasjonen. Reisende skriver et brev for de presenterer seg selv i en bestemt form og som er gyldig. Denne blir overrakt verten ved ankomst.
Det er over 16 000 «åpne dører» tilknyttet Servas spredt rundt i bortimot hvert eneste land i verden, men har en overvekt i den rike delen av verden. Servas har ikke vokst tilsvarende de senere år sammenlignet med andre tilsvarende organisasjoner ettersom Internett brukes i liten grad og ettersom organisasjonen har et konservativt grunnlag. For tretti år siden hadde Servas rundt 8000 medlemmer verden over, og således bare fulgt den generelle befolkningsøkningen i hvert land. Det finnes dog ingen offisiell statistikk, men for Italia alene var gjennomsnittsalderen for medlemmene 52 år og med en viss overvekt av kvinner.
Bacon

Bacon er røkt, lettsaltet sideflesk fra svin. Det brukes mest som en frokostrett, oppskåret i tynne skiver før det stekes eller grilles, ofte servert med speilegg. Bacon brukes også som en ingrediens i andre retter, både som en fettkilde og for smakens skyld.

Beiken-feiden

Etter et styremøte 13. februar 2004 kunngjorde Språkrådet at bacon heretter skulle få to skrivemåter, både lånordet bacon og det fornorskede ordet beiken sammen med ca. 25 andre lånord. Beiken fikk derimot stor motstand fra befolkningen, og ble ikke med som offisiell skrivemåte. Ordene Språkrådet fikk gjennom var blant annet snacks og snaks, bacalao og bakalao, corny og korny, og nonchalanse og nonsjalanse. Dette ble i senere tid kalt Beiken-feiden.
Stabekk stasjon

Historie

Jernbanen har en historisk relevant påvirkning på Stabekk-området. Området ble i hovedsak bygget ut i forbindelse med anleggelse av Drammenbanen i 1870–72, ved at jernbanen kjøpte opp tomter fra de omkringliggende gårdene til banetraseen og senere utparsellerte disse til jernbanens ansatte da trasevalget var klart. Særlig tomtene langt fra stoppestedene var billige. Jernbanen skapte muligheter for boligbygging i området da det på denne måten ble knyttet kommunikasjonsmessig nærmere til Oslo.
Selve Stabekk stasjon ble åpnet i 1884. Det var først et enkelt stoppested med ekspedisjonsbygning før stasjonsbygningen ble åpnet i 1902. Jernbanen førte også etter hvert til en senterbebyggelse med butikker, postkontor, lege, tannlege osv.
Wild Things

Handling

To kvinnelige studenter, den populære Kelly Van Ryan (Denise Richards) og gothutseende Suzie Toller (Neve Campbell) anklager Sam Lombardo (Matt Dillon), en rådgiver på high school for voldtekt. Før dette, gir Sam Kelly en kjøretur hjem. Under rettssaken avslører Suzie at Mr. Lombardo ikke voldtok henne og at Kelly fabrikkerte påstandene fordi hun var forelsket i han og sint fordi han hadde elsket med hennes mor. Rettssaken latterliggjør Van Ryan og hele hennes familie, og Lombardo får en stor erstatning ($8.5 million), som han bruker til å pensjonere seg tidlig. Det blir så avslørt at Sam, Kelly og Suzie arrangerte skandalen med mål om å få penger fra rettssaken. De tre drar til en dårlig motellrom, og har trekant-sex.
Da police sergeant Ray Duquette (Kevin Bacon) blir mistenkelig, blir Suzie mer og mer nervøs og Sam bekymrer seg for at hun vil undergrave planen deres. Kelly og Suzie slåss, og Kelly drukner nesten Suzie, før de to elsker sammen i svømmebassenget. Sam og Kelly tar henne med til stranden, der Sam myrder Suzie med en vinflaske. I etterforskingen av Suzies forsvinning, finner politiet blod og tenner fra henne ved sjøkanten. Ray oppdager at Sam er morderen og drar til Kellys hus for å beskytte Kelly fra Sam. Men Kelly er mistenkelig overfor Ray. I konfrontasjonen mellom Kelly og Ray, blir begge to skutt, Kelly dødelig. Ray forklarer hvordan hun skjøt mot han, og at han måtte skyte i selvforsvar. Ray blir permittert fra politistyrken pga hendelsen, mens Sam tilbringer tid på et tropisk feriested. Sam går på rommet sitt, og finner Ray der, da Ray og Sam har samarbeidet hele tiden.
De to drar så senere på et cruise i Sams båt, der Sam slår Ray ut i sjøen. Når Ray klatrer tilbake ombord, i live og nå med blondt hår, skyter Suzie han med et spydgevær, og Ray faller tilbake og forsvinner i vannet. Før han forsvinner, trygler han Sam for hjelp. Sam svarer han med å si «you should not have killed Kelly», og signaliserer at han og Suzie ikke hadde noen hindringer eller problemer med å drepe Ray. Da Sam slapper av, gir Suzie han en forgiftet drink og kaster han overbord. Hun seiler så båten alene tilbake til land.
En serie med tilbakeblikk forklarer historien. Suzie utvikler planen, der hun ønsker å få tak i pengene fra rettssaken, som erstatning for hennes stesøster Sandra Van Ryan (Kellys mor) for å ha blitt forlatt av deres far. Suzie ønsket også å drepe Ray som hevn for at han tidligere hadde drept hennes venn, Davie. Hun manipulerte alle de andre i plottet, og gjorde det slik at Sam trodde han var mannen bak plottet, samt forfalsket sin egen død. Hun ble undervurdert pågrunn av sin fattige bakgrunn. De som kjente henne, sa at hennes IQ var omtrent 200 og hvis hun bestemte seg for noe, kunne «hun gjøre hva som helst». Når det gjaldt Kellys død, så skjøt Ray henne først, og plasserte så en pistol i hånden hennes, for å få det til å se ut som om hun skjøt først på han.

Scener

Omtrent alle scene på high school, inklusive mange scener i svømmebassenget, ble filmet på Ransom Everglades school i Coconut Grove, Florida.
Richard Barthelmess

Bakgrunn

Richard Barthelmess mistet sin far allerede da han var ett år. Han gikk på Trinity College i Hartford og spilte teater ved siden av. Hans dragning til skuespilleriet hadde han arvet av moren Carolyn Harris geerbt, som også var skuespillerinne i amatøroppførelser. I 1916 ble Barthelmess oppdaget av Alla Nazimova, en venninne av moren, og hun fremmet hans opplæring og karriere, og allerede året etter hadde han en viktig hovedrolle.

Skuespiller

I løpet av få år ble Richard Barthelmess en betydelg filmstjerne. Han undertegnet i 1918 en kontrakt med David Wark Griffith, og under hans regi opptrådte han sammen med Lillian Gish i to viktige filmer (Broken Blossoms fra 1919 og Gjennem stormen fra 1920). Selve gjennombruddet til toppstjerne hadde Barthelmess 1921 med den egenproduserte filmen Gutten som ble mann, regissert av Henry King. 
Skuespilleren spesialiserte seg på rolle der han spilte lett naive mens elskverdige menn fra landsbygden, som klarte seg gjennom alskens motgang. 
I 1920-årene var Barthelmess en av de mest betalte skuespillerne i Hollywood og han hadde roller i populære og anerkjente flmer som Den ukjente soldat (1927) og The Noose (1928), med Oscar-nominasjoner for beste skuespiller for sine opptredener i begge.
Men med ankomsten av lydfilmen endret Barthelmess sin lykke. Han produserte flere filmer innen det nye mediet, hvorav de mest kjent er Son of the Gods (1930), Luftparaden (1930), The Last Flight (1931) og The Cabin in the Cotton (1932). Men han mislyktes i å opprettholde stjernestatusen fra stumfilm-tiden og gradvis forlot han underholdningsbransjen til fordel for en karriere i militæret. 
Barthelmess vervet seg i Naval Reserve i den amerikanske hæren, og tjenestegjorde under den andre verdenskrig som løytnant. Etter krigen valgte han å trekke seg tilbake fra filmbransjen og isteden leve av sine investeringer. Barthelmess var en av grunnleggerne av Academy of Motion Picture Arts and Sciences. For sin innsats som skuespiller ble Richard Barthelmess tildelt en stjerne på Hollywood Walk of Fame.
Tor M1

Tor M1, kjent i Nato som SA-15 Gauntlet og i det russiske militæret som 9K330, er et russisk mobilt luftvernssystem.  Det er beregnet på lav til middels lav høyde, som betyr 10 til 6000 meter,  og kort rekkevidde.  Chassiset for kjøretøyene er det samme som 2S1 Gvosdika.
Missilet 9M330 veier 167 kg og har et 15 kg stridshode.
Lille kylling

Handling

Når lille kylling får noe i hodet er han overbevist om at himlen holder på å falle ned. Han varsler sine venner, familie og alle han treffer og snart er panikken et faktum. Men så snart den falske alarmen oppdages er kyllingens rykte ikke det beste. Da blir jorden invadert av utenomjordiske vesener. Lille kylling og hans venner må forsøke å redde verden uten å skape panikk på nytt.

Om filmen

Den amerikanske publikumspremieren fant sted 4. november 2005 med norsk premiere 27. januar 2006. Filmen finnes i to versjoner, i tillegg til den vanlige kinoversjonen finnes det en 3D-variant som bare kan vises på digitale kinoer.
Norske Gutter

Norske Gutter var et band som ble startet i Oslo i 1980 av Stein Fosslie, hvor han var vokalist og tekstforfatter under navnet Stein Støtt. Han var videre aktiv i Gateavisa fra 1974, med til å starte den feministiske mannsbevegelsen og senere den aktivistiske homsegruppen Soperliga'n. Han startet også, og drev, tidsskriftet Supergutt.

Utgivelser

Norske Gutter ga ut sin første single «The most beautiful» på Zado Records i 1980, med låtene «Hvem Faan Tror Du Du Er?» og «Mamma, Mannen Gav Meg Gonorré». Senere ga de ut singlene «Madam Arthur» med låtene «Madam Arthur» og «Jenny Jenny» på Bjartmar Records i 1981, «Gud Signe» med låtene «Gud Signe» og «Dans» på Onkel Sam i 1983 og «I Am The Eggman» med låtene «I Am The Eggman», «Slumsøster Tøs» og «Cola Friks» på Sonet i 1992. Sistnevnte ble samtidig også gitt ut som CD-single.

Bandbesetning

Bandbesetningen varierte, men besto gjennom karrieren av Stein Fosslie, B. Slask (Go-Go Gorilla), Harald Thune, Ivar Eidem (Matchstick Sun), Johnny Yen (Johnny Yen Bang!), Kjartan Kristiansen (DumDum Boys, The Beste, Tweeterfriendly Music, Wannskrækk), Livio Aiello (Raga Rockers), Michael Krohn (Easy Riders, Raga Rockers, Kjøtt, Krohn & Co), Ole Einar Olsen (Babij Jar, Spacelings), Ståle Ramfjord (Johnny Yen Bang!), Olav Klingen (Great Garlic Girls) og Ulf Knudsen (Betong Hysteria, Feel, Kaare og Partiet, Nood, Siste Dagers Hellige, Sister Rain, Spacelings).
Ithomeis

Utseende

Middelsstore (store til Riodinidae å være) sommerfugler. Vingenes overside er svart med lyse (hvite eller lysblå) felter, midtfeltet av bakvingen er enten lysblått eller brunoransje.
Undersiden av vingene har oransje ytterkanter, slik ligner de på giftige arter av Ithomiini.

Levevis

Disse sommerfuglene lever i tropisk og subtropisk skog.
Artene har en rekke lokale varianter som etterligner ulike giftige modell-arter, de er dermed ganske variable i utseende. De etterligner ikke bare utseendet til Ithomiini, men også deres langsomme, flagrende flygemåte, ganske ulik den brå og raske flygingen som er typisk for de fleste Riodinidae.

Utbredelse

Slekten er utbredt i Mellom- og Sør-Amerika.
Straumsfjorden (Troms)

Straumsfjorden er en fjord (egentlig et sund) på sørsida av Kvaløya i Tromsø og Balsfjord kommuner i Troms. Fjorden strekker seg 18 kilometer østover fra Malangen til Balsfjorden.
I vest starter fjorden mellom Kvalnes i nordvest og Gamnes i sørøst. Mjelde er ei bygd på nordsida av fjorden like øst for Kvalnes. Lenger øst går Vollbukta nordover til bygda Straumsbukta. Tvers over fjorden for Vollbukta ligger bygda Vollstad på andre sida. 
Midt i fjorden i den østre delen ligger Ryøya. På nordsida av øya går Storstraumen eller Rystraumen og på sørsida går Litjestraumen. Like øst for denne øya ligger bygda Vikran på sørsida. Det tidligere fergesambandet over fjorden til Larseng på nordsida ble i 2011 erstattet av Ryatunnelen, som er en del av fylkesvei 858. Byen Tromsø ligger rundt ti kilometer lenger nordøst.
Fylkesvei 286 går langs sørsida av fjorden, mens fylkesvei 54 går langs nordsida.
Sagasøylen

Motiv i søylen

Bildene på statuen har en heroisk sagastil. Den viser Norges historie fra slaget ved Hafrsfjord frem til Norge fikk sin grunnlov på Eidsvoll. Ved foten av søyla finner vi kongerekken. Øverst troner en rytterstatue av Harald Hårfagre, kongen som samlet Norge til ett rike ved Hafrsfjord. Toppfiguren var opprinnelig en løve, men denne ble skiftet ut etter mye diskusjon.
Joseph Maria Pernter

Bakgrunn

Josef Maria Pernter var sønn av godseieren Valentin Pernter. Han gikk på gymnasiene ledet av fransiskanerne og benediktinerne, henholdsvis i Bozen og i Meran. Pernter hadde opprinnelig tenkt seg å bli prest og teolog og inntrådte etter sin matura i Bozen i 1864 i jesuittordenen. Han trådte ut av jesuittordenen i 1877.
Pernter studerte ved universitetet i Innsbruck, og virket derpå som lærer i fysikk i Kalocsa og ved Kollegium Kalksburg i Wien. Han studerte fysikk under professor Stefan ved universitetet i Wien og tok doktorgraden der i 1880.

Meteorolog, geofysiker

I 1878 begynte han å virke som meteorolog ved sentralanstalten for meteorologi og jordmagnetisme i Wien, der han i 1880 ble assistent og 1884 adjunkt. Han ble i 1885 dosent i meteorologi ved universitetet i Wien samt i 1890 e.o. og 1893 ordinarie professor i kosmisk fysikk ved universitetet i Innsbruck, der han særlig beskjeftiget seg med studiet av den i Alpene viktige fønvinden.
Gjennom de atmosfæriske lysfenomener som etterfulgte utbruddet av vulkanen Krakatau i 1883 ble han ledet til et inngående studium av de atmosfæriske lysfenomener i sin alminnelighet, og avfattet derved Meteorologische Optik (1902–06). Han oppviste på en konferanse i Graz i 1902 at den på den tid utbredte haglskytingen var uten virkning.
I 1897 ble han professor i geofysikk ved universitetet i Wien samt direktør for sentralanstalten for meteorologi og geodynamikk der. De tidligere jordmagnetiske målinger ved denne anstalten hadde man måttet innstille etter at en elektrisk sporvognslinje ble trukket tett forbi sentralanstalten, men i stedet fikk man ansvar for et omfattende system med flere tusen stasjoner for iakttagelser av jordskjelv. Foruten sitt ovennevnte hovedarbeide skrev han mange arbeider innen meteorologi og kosmisk fysikk.

Tro og vitenskap

I essayet «Voraussetzungslose Forschung, freie Wissenschaft und Katholizismus» (Forutsetningsløs forskning, fri vitenskap og katolisisme, publisert under Mommsen-agitasjonen, var hans prosjekt å påvise det mulige i å kombinere religiøs tro med nøyaktig forskning.
MAB 5./506 Stördal

MAB 5./506 Stördal var et tysk marinekystfort opprettet på Åremmen ved Trondheimsfjorden i juni 1943. Batteriet tilhørte Artillerigruppe Trondheim øst med standkvarter på Brettingen. Fortet var utrustet med tre 10.5 cm SKC/32 kanoner. Batteriet erstattet HKB 17./975 Selnes.
Filmmuseum Berlin

Filmmuseum Berlin ligger på Potsdamer Platz i Berlin, og ble åpnet i september 2000. Det viser objekter fra hele den tyske filmhistorien, bl.a. filmplakater, fotografier, kostymer, arkitekturskisser og rekvisitter. Særlig oppmerksomhet vies til Marlene Dietrich, hvis betydelige privatsamling museet eier.
Museet har også et bibliotek med et omfattende tilbud av filmlitteratur og fagtidsskrifter, bl.a. viktige tidlige tidsskrifter som Der Kinematograph, Lichtbild-Bühne og Film-Kurier.
Sommeren 2006 ble det også åpnet et fjernsynsmuseum i filmmuseet.
Ved siden av sine permanente utstillinger har museet spesialutstillinger. I forbindelse med den internasjonale filmfestivalen i Berlin arrangeres det hvert år en utstilling med tema knyttet til filmfestivalen.
Tirslundstenen

Tirslundstenen er angivelig Jyllands største stein. Steinen menes å være oppkalt etter guden Tyr og er en vandreblokk av granitt som er ført hertil i istiden fra Den skandinaviske halvøy. Den er ca. 16 m i omkrets og har en høgde på godt 3,5 m over jorden. Tirslundstenen ligger omtrent halvveis mellom statsjonsbyene Brørup og Holsted ca. to kilometer sør for hovedvei 1.
Det har knyttet seg mange sagn til Tirslundsteinen, om store skatter som skal være gjemt under steinen, om kjemper som kastet steinen over lange avstander og om at Harald Blåtann hadde tiltenkt seg steinen som gravmæle over sin mors grav – dronning Tyras gravhaug ved Jelling, men måtte gi opp forsøket på å flytte steinen på grunn av at hans sønn Svein Tjugeskjegg hadde gjort opprør mot ham.
Albertosaurus

Beskrivelse

Albertosaurus var mindre enn andre tyrannosaurider som Tarbosaurus og Tyrannosaurus. 
Gjennomsnittlig lengde for voksne albertosaurer var ca. 9 meter, mens de i enkelte tilfeller kunne bli opp mot 10 meter lang. Det er estimert at en voksen Albertosaurus trolig veide mellom 1.3  tonn 1.7 tonn. Fossilisert hud som viser skjell har blitt funnet.
Fylkesvei 7490

Fylkesvei 7490 går mellom Fjær og Tårnvika i Bodø kommune. Veien er 23,0 km lang.
Frem til 2019 hadde veien betegnelsen fylkesvei 571.
Polikarpov I-16

Ilddåp i Spania

Under den spanske borgerkrigen solgte Sovjet en del fly til den republikanske regjeringen, blant annet I-16 og dobbeltdekkeren Polikarpov I-153. Særlig I-16 ble populær på de republikanske siden. Den kortvingede lille jageren var fullt på høyde med de tidlige Messerschmitt Bf 109-utgavene til Legion Condor. Falangistene kalte flyet «rata» (rotte), mens republikanerne gav den kjælenavnet «musca» (flua) på grunn av størrelsen og manøvrerbarheten. Etter at republikanerne var slått, ble de gjenværende I-16 brukt av Francos styrker. På tross av at Spania mottok nye og mer moderne fly etter hvert (særlig motorløse Messerschmitt 109, bygget om til Hispano-jagere), ble den lille jageren beholdt helt til 1950-åra.

Kampene i 1941

Allerede i 1939 hadde en evalueringskomité kommet til at flytypen ikke lenger hadde potensial for videre utvikling. Stadig forbedringer av bevæpning, panser for piloten, radio m.m. hadde tynget ned flyet til det var blitt vanskelig å håndtere. I 1941 hadde Sovjetunionen flere nye flytyper på trappene, men det meste av jagerstyrken besto av I-16 og Polikarpov I-153 (verdens raskeste dobbeltdekker kampfly). Det var dermed disse flyene som utgjorde hovedtyngden i kampene mot Luftwaffe. I Sovjet fikk disse to jagerflymodellene noe av den samme kulturelle stillingen som Hurricane og Spitfire nyter i Storbritannia. Russerne selv kalte flyet Ishak (Russisk: Ишак, esel) som likner på den russiske måten å uttale «I-16».

Flyegenskaper

I-16 var driftsikker og de senere utgavene hadde utmerket bestykning i form av 2× 20 mm ShVAK maskinkanoner. Under 3000 meter høyde hadde den en ytelse sammenliknbar med Messerschmitt Bf 109 (E-utgaven). Den sovjetiske maskinen var noe langsommere og klatret dårligere, men var kjappere i svingene og kunne utmanøvrere en Bf 109 i horisontalplanet. Den hadde også høyere topphastighet i stup. Skroget var delvis av kryssfinér og vingene av seilduk, noe som gjorde den solid og lett å reparere.
Flyegenskapene til I-16 var i utgangspunktet utmerkede. Særlig rolling og brå svinger var modellens styrke. De senere modellene var relativt tunge i forhold til vingeflaten, og flyegenskapene derved ikke de beste. Ved brå manøvre hadde flyet en lei tendens til å steile. Selv om maskinen var relativt grei å rette opp, gjorde dette den kortvingede lille jageren til et fly som krevde en erfaren hånd i kamp. Det fortelles at da russiske styrker i Murmansk fikk opplæring i å fly Hurricane av offiserer fra RAF, oppmuntret britene dem med at «Hurricane kan være vanskelig å fly, I-16 krever en ekspert!»
Etter at mer moderne konstruksjoner som Mig-3, Lavochkin La-5 og Jakovlev Jak-1 kom på banen ble I-16 trukket tilbake til 2. linjeforsvar. Flyet ble tatt ut av operativ tjeneste i Sovjetunionen i 1943.
Italiensk-amerikansk mafia

Italiensk-amerikansk mafia er mafia i USA med opphav fra Italia. Om lag 800 000 sicilianere utvandret til USA fra århundreskiftet og fram til første verdenskrig. I forbudstiden ble 25 % av brennevinssmuglingen utført av italienere, og det var i denne tiden at Al Capone nådde høydepunktet på sin karriere. Da brennevinsforbudet ble opphevet, klarte mafiaen å omstille seg ved å drive med gambling. Men utover 1930-tallet ble det stadig vanskeligere, og Capone, Luciano og andre ble arrestert.
Da den sicilianske mafiaen reiste seg igjen etter fascismen, begynte den også etterhvert med heroinsmugling, etter at Joe Bonanno besøkte øya i 1957 og ga sicilianerne monopol på heroinmarkedet i USA.
Den amerikanske mafiaen er mest aktiv i storbyområdet New York, Philadelphia, New England, Detroit og Chicago, men har også medlemmer i andre større amerikanske byer, og deltar også i internasjonale kriminelle aktiviteter.
Den amerikanske mafiaen består av forskjellige «familier» eller grupper som generelt er organisert geografisk og i betydelig omfang engasjert i «racketeering»-virksomhet (utpressing, beskyttelsespenger, illegale lotterier o.l.).
Selv om den italiensk-amerikanske mafiaen har sine røtter i italiensk organisert kriminalitet (og betegnes som La Cosa Nostra av FBI), har den amerikanske avlegger vært en separat organisasjon i mange år. For tiden samarbeider den italiensk-amerikanske mafiaen med forskjellige IOC-grupper innen diverse kriminelle aktiviteter med hovedbase i Italia. Den italiensk-amerikanske mafiaen er innen organisert kriminalitet den største enkelt-trusselen mot det amerikanske samfunnet.
Giuseppe Esposito var det første kjente sicilianske mafia-medlem som emigrerte til USA. Han og seks andre sicilianere flyktet til New York etter å ha myrdet elleve velstående landeiere og to høytstående embedsmenn for en siciliansk provins. Han ble arrestert i New Orleans i 1881 og utlevert til Italia. New Orleans var også åstedet for den første mafiahendelsen i USA som pådro seg både nasjonal og internasjonal oppmerksomhet. 15. oktober 1890 ble New Orleans' politi-inspektør David Hennessey myrdet. Hundrevis av sicilianere ble arrestert, og nitten ble omsider dømt for mord. En ble så frikjent og med det begynte rykter å spre seg om bestikkelser og truede vitner. De forbannede innbyggerne i New Orleans organiserte en lynsjing av mafiaen, og klarte å drepe elleve av de nitten tiltalte. To ble hengt, ni av dem ble skutt og de resterende åtte klarte å rømme.
Den amerikanske mafiaen har gått igjennom mange forandringer. Fra den Svarte Hånd-terrorgruppen fra 1900-tallet og Five Points-gjengen fra 1910- og 20-årene i New York, til Al Capones Union på 1920-tallet i Chicago.
Afrikanske ungdomsleker

Afrikanske ungdomsleker (engelsk: African Youth Games) er en internasjonal multisportkonkurranse som arrangeres hvert fjerde år, for ungdom under 18 år.
De første lekene ble arrangert i Rabat i Marokko i 2010, og ble etablert av Lassana Palenfo, president i Association of National Olympic Committees of Africa.